49. schôdza NR SR - 14.deň - A. dopoludnia
Dátum: 2026-05-05
Poslanec: Dubovický, Richard 
Druh vystúpenia: Vystúpenie v rozprave

Ďakujem za slovo, pán predsedajúci. Kolegyne, kolegovia. Dovoľte mi hneď na úvod povedať, že pán Micheľko predstavoval tento zákon v pléne Národnej rady. Ja som mal pocit, že tu vystupuje taký náš Zoro pomstiteľ, ktorý sa nejakým spôsobom chce mstiť a bojovať proti korupcii, chce nejakým spôsobom trestať skorumpovaných úradníkov a že práve SNS na čele s Jánom Michelkom bude takým symbolom spravodlivosti. Alebo že by nie? Takže milá SNS, tak ako vám to kolegovia povedali a hlavne kolegyňa Zuzana Mesterová, váš zákon je jeden z ďalších zákonov, ktorý môže kľudne skončiť na Ústavnom súde. Ja neviem, akým spôsobom vy prichádzate s takýmito zákonmi, ktoré prichádzajú práveže z dielne SNS, ktoré fakt, že majú väčšinou nejakú indíciu niečo porušovať, niekoho práva. Ale poďme trošku naspäť, čo vlastne vás trápi a prečo vlastne tento zákon tu riešime v parlamente a prečo vlastne neriešime zákony, ktoré by reálne pomohli ľuďom. Tak. Prieskumné agentúry, ktoré zverejňujú rôzne informácie, rôzne štatistiky o tom, v akom momente ľudia vnímajú nejakým spôsobom preferencie strán, ale nejde len o preferencie strán, ale ako vnímajú aj to, ako sa im žije. Vy tu, pán Michelko, celý čas hovoríte o tom, že všetky agentúry alebo skoro všetky agentúry nezverejňujú všetky dáta, ktoré by pomohli nejakým spôsobom povedzme klasifikovať daného anketára alebo daného človeka, ktorý odpovedá na tie otázky, ale tu sa nebavíme iba o politických preferenciách, ale však bavme sa o tom, ako ľudia vnímajú danú vládu, ako sa ľuďom žije. A ľuďom na Slovensku vďaka vám, vďaka vašej vláde žije veľmi zle. A práve tieto prieskumné agentúry používajú rôzne metodiky a tu je fakt, že dôvod, aby sme sa zastavili, aby ste aj vy porozmýšľali nad tým, čo vlastne chcete urobiť. Tie metodiky skúmajú nálady ľudí, skúmajú názor ľudí a nemôžete použiť jednu metodiku na to isté. A vy? A tomu celkom nerozumiem. Vy v doložke vplyvov ste povedali, že – a budem teraz konkrétny –, že má to negatívny vplyv na podnikateľské prostredie a ostatné vplyvy sú žiadne. Fakt? Takže aj v dôvodovej správe, aj v tomto zákone vy vedome zavádzate ľudí, že tento zákon alebo zmena tohto zákona bude mať nejaký pozitívny vplyv na obyvateľov na Slovensku. No nebude mať žiadny, lebo len pridávate ďalšie povinnosti či Štatistickému úradu alebo iným organizáciám, aby robili niečo navyše. Ale mňa by zaujímalo, či pán Michelko a strana SNS nejakým spôsobom si zisťovali aj spätnú väzbu od Štatistického úradu. Lebo keď ste si prečítali aj ten feedback od Ministerstva financií, tam jednoznačne je napísané, že daný zákon bude mať negatívny dopad na rozpočet Štatistického úradu, lebo potrebuje zvýšiť náklady na personál. To znamená, že aj predpokladám, že bude nejakým spôsobom musieť dozamestnať ľudí len kvôli tomu, že vy, SNS, nie ste spokojná s vašimi preferenciami. A dobre povedal pán poslanec Pročko vám pred chvíľočkou, to som chcel použiť aj ja, že pán Andrej Danko je nešťastný z toho, že vládna SNS má 3 %, pod 3 % a pritom Andrej Danko sa verejne vyjadruje, že chce nahradiť súčasného premiéra Roberta Fica na premiérskej stoličke. Tak asi týmto spôsobom to nepôjde. To, čo predkladáte do tohto pléna, je ďalší protiústavný zákon, ktorý nepomôže nikomu. A samozrejme, povedzme, že to, čo rozprávate, že bude to mať nejakým spôsobom pozitívny vplyv na informovanie ľudí, ale vy ste to ani neuviedli v tej doložke vplyvov. Tak mi povedzte, milá SNS, pán Michelko, ktorý v pléne nie je, že ako to pomôže tým ľuďom. Ako, znížia sa vám ceny paliva, alebo už je všetko porobené na Slovensku? Ja vám poviem, milá vládna koalícia, sa už konečne spamätajte a začnite robiť to, čo máte robiť. V rôznych štatistikách sme na posledných priečkach kvality života a vy opäť riešite zbytočný protiústavný zákon, ktorý nikomu nepomôže. Práve naopak. Tento zákon skončí na Ústavnom súde. A ja viem si predstaviť, že Ústavný súd stopne takýto zákon. Mne vysvetlite, aký. Ja by som veľmi rád počul od vládnych predstaviteľov, že mi vysvetlíte, akým spôsobom vy chcete, povedzme, vy chcete nejakým spôsobom pracovať s týmito dátami tých rôznych agentúr, keď tieto agentúry sú primárne firmy, ktoré pôsobia v súkromnom sektore. Vy nejakým spôsobom prichádzate a snažíte sa meniť to podnikateľské prostredie útokom takým, že budete obmedzovať práva práve tých podnikateľov. A vy nemusíte rešpektovať, vy absolútne nemusíte rešpektovať prieskumy. Veď aj vy máte príležitosť a možnosť si objednať takýto prieskum. Však aj pán Michelko tu povedal, že podľa neho sú relevantné agentúry, ak dobre pamätám, Focus alebo ako, že to sú tie jediné relevantné agentúry a že tie ostatné sa zdajú také pofidérne a tak ďalej, tak by som sa chcel aj opýtať, ako vnímate potom výsledky nejakých preferencií od Štatistického úradu. A pritom šéfom Štatistického úradu je nominant vládnej strany. Vy opäť sa snažíte zastrašovať ľudí, zastrašovať podnikateľov. Ono to dobre robí aj pán podpredseda, nie je tu pán podpredseda Gašpar, že zastrašuje poslancov rôznymi podnetmi na výbor. A robíte to isté len iným spôsobom. Lebo vám sa nepáči, akým smerovaním idú preferencie, idú volebné preferencie. Okrem toho, že chcete obmedzovať voľbu poštou, čo dneska aj prešlo prvým čítaním, chcete obmedzovať takisto relevantné agentúry. A opäť bez diskusie. Ja sa vonku stretávam s týmito ľuďmi, ktorí nejakým spôsobom volili koalíciu a dnes sú z vás sklamaní, sú z vás smutní. Lebo ste nijako nikomu nepomohli. Takže ja verím tomu, že aj pán Michelko alebo ďalší, ktorí navrhujú tento zákon, vysvetlia, akým spôsobom chcú, aby Štatistický úrad, ktorému chcete dať povedzme nie že kompetencie, ale ďalšie úlohy, aby práve tento úrad bol nezávislý, aby rozhodoval nezávisle, ako chcete pokryť ďalšie náklady, akým spôsobom chcete zabrániť tomu, že by Štatistický úrad nebol ďalším úradom, ktorý ničí vládna SNS. Však pozrime sa, ako dopadli nejaké organizácie pod Ministerstvom kultúry. Vy len ničíte. Ste ničitelia inštitúcií, organizácií na Slovensku. Vy ste neurobili nič pozitívne pre Slovákov. Nič. Ešte aj to, čo tvrdíte, že lacná ruská ropa je lacná, je lož. Už teraz sú dáta, že predávame drahšiu ropu ako susedné krajiny. Klamete, zavádzate, ničíte a toto ostane po vás po ďalších voľbách a budeme mať čo opravovať. Ďakujem pekne za vaše vystúpenie.